**Lectio Divina**

**Is-VI Ħadd tal-Għid**

Sena C

**Ġw 14,23-29**

**Jekk xi ħadd iħobbni, iħares kelmti**

Ġesù jorbot flimkien l-imħabba għalih mal-ħarsien tal-Kelma tiegħu. Bażi ta’ kollox huwa l-għarfien tal-persuna u tal-imħabba tiegħu għalija: meta nsir naf lil xi ħadd li jħobbni, jien se nħobbu u se nafdah u għalhekk nagħmel li jgħidli. Li nħares kelmtu huwa s-sinjal tal-ħbiberija vera: “Intom ħbiebi jekk tagħmlu dak li jiena nikkmandakom” (Ġw 15,14). U dak li Ġesù jikkmandana huwa ċar: “Dan hu l-kmandament tiegħi: li tħobbu lil xulxin kif ħabbejtkom jien” (Ġw 15,12). “Dan hu l-kmandament li tana hu: li min iħobb lil Alla, iħobb ukoll lil ħuh” (1Ġw 4,21).

**u Missieri jħobbu,**

L-imħabba għal Ġesù tattira l-imħabba tal-Missier. Il-Missier hu dejjem l-ewwel wieħed u l-aħħar wieħed li jħobb. Aħna nistgħu nagħmlu esperjenza tal-imħabba ta’ Kristu u nidħlu fil-ħbiberija miegħu propju għax il-Missier ħabbna l-ewwel: “Hawn qiegħda l-imħabba: mhux għax aħna ħabbejna lil Alla, imma għax ħabbna hu u bagħat lil Ibnu biex ikun ta’ tpattija għal dnubietna. Għeżież, jekk Alla ħabbna daqshekk, aħna wkoll għandna nħobbu lil xulxin” (1Ġw 4,10-11). Mela “aħna nħobbu għax hu ħabbna l-ewwel” (1Ġw 4,19). L-imħabba tiegħu għalina tiftaħ il-qalb tagħna biex inħobbu lill-aħwa, u hekk l-imħabba tiegħu issib qalb aktar wiesa’ biex tkompli tissawwab fiha b’aktar qawwa.

**u aħna niġu u ngħammru għandu.**

Permezz tal-ħarsien tal-kmandament tal-imħabba, il-bniedem isib ruħu fiċ-ċirku ta’ mħabba ta’ Alla nnifsu: “Alla huwa mħabba, u min jgħammar fl-imħabba jgħammar f’Alla u Alla fih” (1Ġw 4,16). Fid-diskors dwar id-dielja vera, Ġesù jgħid: “Kif ħabbni Missieri, hekk ħabbejtkom jien. Ibqgħu fl-imħabba tiegħi. Jekk tħarsu l-kmandamenti tiegħi, intom tibqgħu fi mħabbti, kif jiena ħarist il-kmandamenti ta’ Missieri u qiegħed f’imħabbtu!” (Ġw 15,9-10). Għalhekk, San Ġwann jgħidilna: “min iżomm il-kmandamenti tiegħu jgħammar f’Alla u Alla fih” (1Ġw 3,24).

**Min ma jħobbnix ma jħarisx kliemi.**

Il-kmandament ta’ Kristu jibqa’ biss dmir u piż insopportabbli jekk ma jkunx frott l-imħabba. Mingħajr imħabba m’hemmx veru ħarsien tal-kmandamenti, anke jekk minn barra jidher li qed jiġu esegwiti bir-reqqa - bħall-iben il-kbir tal-parabbola li jgħid lil missieru: “ili dawn is-snin kollha naqdik u kelmtek ma ksirthielek qatt...” (Lq 15), imma f’qalbu ma kienx hemm imħabba, għax kien għadu ma għarafx l-imħabba tal-missier għalih. Hija l-imħabba li tagħti sens lill-kmandamenti.

**U l-kelma li qegħdin tisimgħu mhijiex tiegħi, imma tal-Missier li bagħatni.**

Ġesù jkompli jafferma l-qawwa u l-kobor tal-Kelma tiegħu. Kelmtu hi kbira u qawwija għax hija l-Kelma tal-Missier innifsu: “Jien ma għedt xejn minn moħħi, imma kien dak li bagħatni, jiġifieri l-Missier, li ordnali xi ngħid u nitkellem” (Ġw 12,49).

**Għedtilkom dan meta għadni magħkom. Imma d-Difensur, l-Ispirtu s-Santu, li l-Missier jibgħat f’ismi, jgħallimkom kollox u jfakkarkom dak kollu li għedtilkom.**

L-Ispirtu s-Santu, li hu l-imħabba tal-Missier u tal-Iben, jiggarantixxi u jagħmel possibli l-imħabba tad-dixxipli għal Ġesù. Lilu jiġu attribwiti ż-żewġ funzjonijiet li huma tagħna wkoll bħala Knisja: li *ngħallmu* u *nfakkru* dak kollu li qalilna Ġesù. Dan nistgħu nagħmluh jekk aħna l-ewwel inħallu lill-Ispirtu jaħdem fina, jgħallimna u jfakkarna dak li qalilna Ġesù. Li jgħallimna jfisser li jwassalna għall-verità sħiħa: “Meta jiġi hu, l-Ispirtu tal-verità, iwassalkom għall-verità kollha; għaliex hu ma jgħid xejn minn tiegħu, imma jgħid dak li jisma’, u jħabbrilkom il-ġejjieni. Hu jagħtini glorja, għaliex jieħu minn dak li hu tiegħi u jħabbru lilkom” (Ġw 16,13-14). Mill-banda l-oħra, li jfakkar, jagħmel memorja, ifisser li jirrendi ħajja fina u madwarna l-preżenza u l-Kelma ta’ Ġesù nnifsu. Huwa l-Ispirtu li jagħmel lil Ġesù ħaj fostna llum.

**Jiena nħallilkom is-sliem; nagħtikom is-sliem tiegħi; ma nagħtihulkomx kif tagħtih id-dinja.**

Ġesù jwiegħed il-paċi tiegħu; paċi li hi differenti minn dik li toħlom jew taf tagħti d-dinja. Għad-dinja l-paċi hija sempliċement in-nuqqas ta’ gwerra, u allura l-ftehim bejn il-bnedmin. Għall-bniedem tad-dinja, paċi hija wkoll meta m’għandux problemi jew taħbit, u għalhekk iħossu paċi miegħu nnifsu. Imma dik ta’ Ġesù mhijiex is-sempliċi nuqqas ta’ elementi negattivi, imma don li jiġbor fih id-doni l-oħra kollha, u għalhekk xi ħaġa li timla tassew il-qalb. Hija l-paċi li huwa jagħti lid-dixxipli fil-jum tal-qawmien tiegħu mill-imwiet, għax hija frott il-mewt u l-qawmien tiegħu (Ġw 20,19.21.26). Hija paċi li tintrabat mal-imħabba u l-ferħ; fil-fatt hija titlob bħala kundizzjoni l-imħabba tal-aħwa (Ġw 14,15-23; 15,10) u tilħaq il-milja tagħha fil-ferħ li jħossu d-dixxipli (Ġw 14,28; 15,11; 20,20). Din il-paċi hi Ġesù nnifsu: “Kristu hu s-sliem tagħna” (Ef 2,14).

**Tħallux qalbkom titħawwad u anqas titbeżża’. Smajtu x’għedtilkom: Jiena sejjer u nerġa’ niġi għandkom.**

Il-kelma, anzi wiegħda, ta’ Ġesù trid tqawwi qalb id-dixxipli u tegħleb fihom kull biża’ u kull taħwid. Il-fatt li Ġesù jmur ifisser li hu jiġi b’mod ġdid; it-tluq tiegħu jindika l-mod ġdid tal-preżenza tiegħu: permezz tal-Ispirtu Qaddis: “Għax għedtilkom dan, qalbkom imtliet bin-niket. Madanakollu, ngħidilkom is-sewwa, jaqblilkom li jiena mmur, għaliex jekk ma mmurx id-Difensur ma jiġix għandkom; imma jekk immur, nibgħatulkom” (Ġw 16,6-7).

**Kieku kontu tħobbuni, kontu tifirħu li sejjer għand il-Missier, għax il-Missier hu akbar minni.**

Ġesù jrid li d-dixxipli tiegħu jifirħu. “Il-mara, meta tkun se tiled tħossha mdejqa, għax tkun waslet is-siegħa tagħha; iżda meta tkun twieldet it-tarbija, ma tiftakarx iżjed fl-uġigħ, bil-ferħ li twieled bniedem fid-dinja. Hekk intom, issa tħossukom imdejqa; imma għad nerġa’ narakom u qalbkom tifraħ, u l-ferħ tagħkom ħadd ma jeħodulkom” (Ġw 16,21-22).

**U għedtilkom dan minn issa qabel ma jseħħ biex meta jseħħ temmnu.**

L-iskop aħħari tal-kelma ta’ Ġesù huwa l-fidi! Biex il-kelma ta’ Ġesù sseħħ fina, irridu l-ewwelnett nemmnu! Hekk il-kapitlu 14 jagħlaq kif beda, jiġifieri b’sejħa biex negħlbu l-biża’ u sejħa biex nemmnu: “Tħallux qalbkom titħawwad! Emmnu f’Alla, u emmnu fija wkoll!” (Ġw 14,1).

**Meditatio**

Kemm jien konxju tal-imħabba ta’ Alla għalija?...

Kif qed inħalli l-imħabba ta’ Alla tidher fl-imħabba tiegħi għal ħuti?...

Qed nobdi l-kmandameti (regola, liġijiet, dixxiplina) bl-imħabba?...

Kemm qed inħalli l-Ispirtu Qaddis jaħdem fija?...

Inħoss fija l-paċi ta’ Ġesù?...

X’inhu t-taħwid u l-biża’ li għadhom jaħkmuni?...

Kif inġib ruħi meta Ġesù “jitlaq” mill-ħajja tiegħi?...

Qiegħed nemmen fil-kelma ta’ Ġesù?...

**Oratio - Contemplatio**

*Inħalli l-Ispirtu s-Santu jdaħħalni fl-imħabba ta’ Ġesù u tal-Missier. Niggosta l-preżenza tat-Trinità fija u tiegħi fit-Trinità. Inrodd ħajr mill-qalb lill-Missier u lill-Iben u lill-Ispirtu s-Santu.*